Zagreb, 14. studenoga 2023.

**OBJAVA ZA MEDIJE**

**OSTVARENJE PRORAČUNA LOKALNIH JEDINICA U 2021. I 2022.**

*U novom broju Osvrta Instituta za javne financije ʺ*[*Ostvarenje proračuna gradova, općina i županija u 2021. i 2022.*](https://urn.nsk.hr/urn:nbn:hr:242:381133)*ʺ,* ***Mihaela Bronić, Katarina Ott, Simona Prijaković*** *i* ***Branko Stanić,*** *na temelju baze podataka Ministarstva financija, sistematiziraju i prikazuju osnovne podatke o prihodima i rashodima te suficitu/deficitu lokalnih jedinica za 2021. i 2022.*

S ciljem podizanja razine proračunske transparentnosti i informiranosti građana, Ministarstvo financija svake godine objavljuje podatke o ostvarenju proračuna svih lokalnih jedinica. Kako bi se građani što lakše snašli u opsežnim tablicama, uz pomoć ove analize i podataka koji se nude u formatu [Excel](https://repozitorij.ijf.hr/islandora/object/ijf%3A905) zainteresirani se mogu upoznati s financijskim stanjem svih općina, gradova i županija u dvije navedene godine, uspoređivati ih sa stanjem u proteklim godinama kao i uspoređivati svoju općinu, grad i županiju s drugima. Podatci pokazuju da: (1) u razdoblju 2019. – 2022. ukupni prihodi i rashodi lokalnih jedinica su se – osim pandemijske 2020. – povećavali; (2) prihodi i rashodi (ukupni i po stanovniku), svih vrsta lokalnih jedinica su se povećavali (osim ukupnih i rashoda po stanovniku u općinama 2022.); (3) sve je veći udio gradova i općina s višim, a sve manji onih s nižim prihodima po stanovniku; (4) izuzevši općine koje su u prosjeku imale uglavnom uravnotežene proračune i županije koje su u prosjeku imale stalni trend rasta suficita, gradovi su se izvukli iz turbulentnih deficita i 2022. sve su vrste lokalnih jedinica u prosjeku u suficitu.

Stoga se autori nadaju kako će ova analiza potaknuti: (1) javnost da dodatno prouči bogate baze podataka Ministarstva financija i svojih lokalnih jedinica te da se detaljnije informira o prikupljanju i trošenju novca iz lokalnih proračuna; (2) Ministarstvo financija da, uz podatke koje već objavljuje, počne objavljivati i strojno čitljive baze proračuna lokalnih jedinica koje uključuju i godišnja financijska izvješća svih pravnih osoba u (su)vlasništvu lokalnih jedinica kao i ustanova koje su one osnovale, s objašnjenjima obuhvata, metodologije i lomova u nizovima podataka te redovitim ažuriranjem tih baza; te (3) Ministarstvo financija da unaprijedi portal na kojemu se objavljuju lokalni proračuni 2015. – 2022., [Financijsko izvještavanje u sustavu proračuna i Registar proračunskih i izvanproračunskih korisnika (RKPFI)](https://rkpfi.drzavna-riznica.hr/PORTAL/Rkp), i time omogućiti preuzimanje proračuna svih lokalnih jedinica i njihovih proračunskih i izvanproračunskih korisnika odjednom za sve godine, jer se trenutno može preuzimati samo svaka lokalna jedinica, odnosno svaki (izvan)proračunski korisnik pojedinačno.

\*\*\*

**Institut za javne financije** javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis [*Public Sector Economics*](http://www.pse-journal.hr/en/home/) objavljuje povremeni glasnik [Newsletter](https://www.ijf.hr/hr/publikacije/casopisi/newsletter/) i [Osvrte Instituta za javne financije](https://www.ijf.hr/hr/publikacije/casopisi/osvrti-instituta-za-javne-financije/) koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.